Igapäevaselt Levadia spordidirektorina töötav Pareiko rääkis intervjuus ERR-ile, et Pikker oli oma loobumismõtteid tutvustanud juba varem, kuid klubi lootis, et ta mängib hooaja siiski lõpuni. Kuna mehe perre on peagi sündimas kolmas laps, siis tegi Pikker otsuse nüüd ja veidi ootamatult.

"Levadial on korralik esinumber Sergei Lepmetsa näol ja ka 17-aastane Armands Aparins, kes mängis väga hästi karikamängus Tartu Welco vastu. Aga ta sai kahjuks vigastada tolles mängus ja jääb umbes kuueks nädalaks eemale. Seega kuni ta paraneb, olen mina teise väravavahina protokollis. Esimene mäng on juba täna Kuressaare vastu," rääkis Pareiko. "Loodan, et ei pea väljakule minema, aga olen füüsiliselt heas vormis ja treenin regulaarselt."

Pareiko lõpetas oma karjääri 2015. aastal. Väljakul saab teda näha kindlasti 31. augustil, kui Eesti legendid kohtuvad A. Le Coq Arenal Soome legendidega.